Id-Deċiżjoni tal-Kunsill
tat-13 ta' Marzu 1989
dwar il-konklużjoni tat-Tieni Protokoll Addizzjonali bejn il-Komunità Ekonomika Ewropea u l-Konfederazzjoni Żvizzera wara l-adeżjoni tar-Renju ta' Spanja u r-Repubblika Portugiża mal-Komunità
(89/333/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea u b'mod partikolari Artikolu 113 tiegħu,
Wara li kkunsidra r-rakkomandazzjoni tal-Kummissjoni,
Billi, taħt ir-Regolament (KEE) Nru 839/88 [1], il-ġbir tad-dazji applikabbli mill-Komunità ta' l-Għaxra għal ċerti prodotti importati minn Spanja u l-Portugall kien sospiż totalment hekk kif niżlu għal-livell ta' 2 % jew anqas;
Billi hemm il-ħtieġa li jkun konkluż it-Tieni Protokoll Addizzjonali għall-Ftehim bejn il-Komunità Ekonomika Ewropea u l-Konfederazzjoni Żvizzera [2], iffirmat fi Brussel fit-22 ta' Lulju 1972, sabiex jipprovdi għat-tneħħija totali tad-dazji fuq il-prodotti koperti mill-Ftehim importati lejn l-Isvizzera minn Spanja, meta l-istess dazji niżlu għal 2 % jew anqas,
IDDEĊIEDA LI:
Artikolu 1
It-Tieni Protokoll Addizzjonali tal-Ftehim bejn il-Komunità Ekonomika Ewropea u l-Konfederazzjoni Żvizzera wara l-adeżjoni tar-Renju ta' Spanja u r-Repubblika Portugiża mal-Komunità huwa hawnhekk approvat f'isem il-Komunità.
It-test tal-Protokoll huwa anness ma' din id-Deċiżjoni.
Artikolu 2
Il-President tal-Kunsill għandu jagħti l-avviż li hemm provdut f'Artikolu 3 tal-Protokoll [3].
Artikolu 3
Din id-Deċiżjoni għandha tidħol fis-seħħ fil-ġurnata ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussell, fit-13 ta' Marzu 1989.